እታ ኣህጉር ዘለዋ ዕቑር ሃብቲ ማዕድናት፡ ዘይተመዝመዘ ናይ ሕርሻ መሬት፡ እተን 54 ሃገራት ኣብ ሕቡራት ሃገራት ዘለወን ናይ ድምጺ ጽልዋ፡ እናገደደ ዝኸይድ ዘሎ ስግኣታት እስላማዊ ጂሃድ፡ ቁጠባ ዝደረኾ ፍልሰት፡ ከምኡ'ውን እቲ ዓሌታዊ ተባሂሉ ዝግለጽ ስግኣት ዕብየት ቁጽሪ ህዝቢን ገለ ካብቶም ኣድህቦ ናይዘን ትርኑዓት ሃገራት ዝደረኹ ረቛሒታት ተባሂሎም ክጥቀሱ ይኽእሉ። "ዓለም፡ ንብድሆታት ኣፍሪቃ ንምፍታሕ ኣብ ጽምዶ ክትኣቱ ኣለዋ፡ ውዒሉ ሓዲሩ ናይ ዓለም ጸገማት ምዃኑ ኣይተርፎን'ዩ" ትብል ዛምቢያዊ ኪኢላ ስነ-ቁጠባ ዶ/ር ዳምቢሳ ሞዮ፡ ኣብቲ ኣብ 2018 ዝጸሓፈቶ፡ "ስግኣት ኣፍሪቃ" ዚኣርእስቱ ዓንቀጽ። "ካብዚ እዋን'ዚ ንላዕሊ፡ ኣብታ ኣህጉር ሃናጺ ዓለምለኻዊ ጽምዶ ዘድልየሉ እዋን ኣይነበረን። ብዘይካ'ዚ፡ ቁጠባ ዓለም ካብቲ እወታዊ ጽምዶ ብዙሕ ክረብሕ ይኽእል'ዩ" ክትብ ጽሒፋ። ምንጪ ስእሊ, AFP መግለጺ ስእሊ, ኡጋንዳዊት ሰራሕተኛ ፋብሪካ ምግጥጣም ቴለፎናት ኣብ ካምፓላ ፕረዚደንት ኬንያ፡ ኡሁሩ ኬንያታ ምስቲ ንሳ ዝበለቶ ብምስምማዕ፡ ኣብዚ ቀረባ እዋን ኣብ ኣመሪካ ምብጻሕ ኣብ ዘካየደሉ እዋን፡ ኣፍሪቃ "ናይ ጸጥታ ስግኣታትን፡ ክግታእ ዘለዎ ዘይስሩዕ ዋሕዚ ስደተኛታትን እተመንጩ ኣህጉር ጥራይ ኣይኮነትን" ድሕሪ ምባል፡ ንዓለም ናይ ወፍሪ ዕድል እትኸፍት ምዃና ተዛሪቡ ነይሩ። ይኹን እምበር፡ ኣብ መንጎ ቻይና፡ ኣመሪካ፡ ሩስያን ካልኦት ሃገራትን ዘሎ ቅድድም ጸቡቕ ከም ዘይኮነ ኣጠንቂቑ። "ኣብ ኣፍሪቃ፡ ኣመንጎ ምዕራባውያን ሃገራትን፡ ናይ ኢስያ መዛኑአንን፡ ከምዉ'ውን ሃገራት ማእከላይ ምብራቕ ብዛዕባ ዘሎ ውድድር ክዝረብ ሰሚዑ ኣለኹ። ኣብ ገለ ገሊኡ፡ ንኣፍሪቃ ከም እትምንጨት ነገር ዝርኢ'ዩ...ከምኡ ከም ዘይኮነት ግን ክነግረኩም እደሊ" ክብል ኬንያታ ገሊጹ። ውጥን ኣፍሪቃኸ እንታይ'ዩ?
